Sol Campbell

Sol Campbell (õieti Sulzeer Jeremiah Campbell; sündinud 18. septembril 1974 Londonis) on Inglismaa jalgpallikoondise endine kaitsja. Alates 2018. aastast on ta Inglismaa tugevuselt neljanda klubi Macclesfield Towni peatreener. Inglismaa lalgpallikoondises mängis Campbell aastail 1996–2007 73 korda ja lõi neis mängudes ühe värava. Esimese mängu koondises pidas ta 18. mail 1996, sekkudes vahetusest Ungari jalgpallikoondise vastu. Kuigi Campbell oli Inglismaa eest mänginud üheainsa kohtumise, arvas peatreener Terry Venables ta koondisse kodumaal toimuvateks 1996. aasta Euroopa meistrivõistlusteks. Avamängus viigistas Inglismaa Šveitsi jalgpallikoondisega. Siis alistati Šotimaa jalgpallikoondis 2:0 ja Hollandi jalgpallikoondis 4:1 ning sellega võideti alagrupp. Veerandfinaalis Hispaania jalgpallikoondise vastu väravaid ei löödud ja Inglismaa võitis lõpuks penaltiseerias. Poolfinaalis Saksamaa jalgpallikoondise vastu läks Inglismaa 3. minutil juhtima, aga Saksamaa viigistas kiirelt ja võitis penaltiseerias. Campbell osales kõigest ühes kohtumises: Šotimaa vastu sekkus ta 85. minutil, kui väravad olid juba löödud. 1998. aasta MM-il Prantsusmaal oli Campbell juba põhirivistuses. Avakohtumises alistas Inglismaa Tuneesia jalgpallikoondise 2:0 ja 88. minutil seisul 1:0 sai Campbell Inglismaa ainsa kollase kaardi selles kohtumises. Teise mängu kaotas Inglismaa Rumeenia jalgpallikoondisele 1:2 ja kolmandas võitis Colombia jalgpallikoondist 2:0. Alagrupi võitis Rumeenia Inglismaa ees. Järgnes kohtumine Argentina jalgpallikoondisega, kus Inglismaa jäi pärast David Beckhami eemaldamist kümnekesi. Normaalaeg lõppes 2:2. 110. minutil lõi Campbell nurgalöögi peaga väravasse, aga kohtunik Kim Milton Nielsen tühistas värava, sest kapten Alan Shearer olevat argentiinlaste väravavahti Carlos Road keelatud kombel rünnanud. Lõpuks võitis Argentina penaltiseeria, kus Campbell lööma ei pidanud. 2000. aasta EM-il Belgias osales Campbell samuti kõigis Inglismaa kohtumistes algusest lõpuni. Inglismaa läks Portugali jalgpallikoondise vastu 18. minutil 2:0 juhtima, kuid kaotas 2:3. Seejärel alistati Saksamaa 1:0. Lõpuks võideti Rumeenia vastu poolaeg 2:1, kuid vastu tuli võtta 2:3 kaotus. Portugal võitis alagrupi täiseduga Rumeenia ees, Inglismaa jäi kolmandaks ja langes välja. 2002. aasta MM-il Jaapanis osales Campbell samuti kõigis Inglismaa mängudes algusest lõpuni. Avakohtumises Rootsi jalgpallikoondise vastu sai Campbell 12. minutil inglaste ainsa kollase kaardi selles mängus, kuid lõi 24. minutil oma terve koondisekarjääri ainsa värava, viies inglased juhtima. 59. minutil Rootsi viigistas. Campbell valiti kohtumise parimaks mängijaks. Järgnes 1:0 võit traditsioonilise vaenlase Argentina üle, mis tagas juba edasipääsu, ja 0:0 viik edasipääsulootuse juba kaotanud Nigeeria jalgpallikoondisega. Rootsi võitis alagrupi Inglismaa ees. Seejärel võitis Inglismaa 3:0 Taani jalgpallikoondise. Veerandfinaalis kaotas Inglismaa 1:2 Brasiilia jalgpallikoondisele, kes mängis pärast Ronaldinho eemaldamist 57. minutil vähemuses. 2004. aasta EM-il Portugalis mängis Campbell kõik Inglismaa kohtumised täielikult kaasa. Alagrupis kaotas Inglismaa Zinedine Zidane'i lisaajal löödud väravatest Prantsusmaa jalgpallikoondisele 1:2. Seejärel alistati Šveits 3:0 ja Horvaatia jalgpallikoondis 4:2. Alagrupi võitis Prantsusmaa Inglismaa ees. Järgnes veerandfinaal korraldajate vastu. Normaalaja lõpul seisul 1:1 lõi Campbell värava, mille kohtunik Urs Meier tühistas, sest John Terry olevat portugallaste väravavahti Ricardot keelatud viisil rünnanud. Lisaajal lõi kumbki meeskond värava ja see lõppes 2:2. Järgnes penaltiseeria, mille Portugal võitis pärast 7 lööki kummaltki poolt (Campbell ei pidanud lööma). 2006. aasta MM-il Saksamaal sai Campbell läbi aegade esimeseks Inglismaa jalgpalluriks, kes pääsenud platsile 6 järjestikusel suurvõistlusel. Siiski mängisid keskkaitsja kohal sel turniiril põhiliselt John Terry ja Rio Ferdinand. Inglismaa alistas alagrupis Paraguay jalgpallikoondise 1:0 ning Trinidadi ja Tobago jalgpallikoondise 2:0, viigistas Rootsiga 2:2 ja võitis alagrupi Rootsi ees. Selles kohtumises vahetati Campbell 56. minutil seisul 1:1 Ferdinandi asemel platsile. Edasi võitis Inglismaa Ecuadori jalgpallikoondise 1:0 ja kaotas veerandfinaalis Portugalile väravateta lõppenud mängu järel penaltiseerias. Neis kahes mängus sai Terry kollase kaardi, nii et ta poleks poolfinaalis mängida saanud, kui Inglismaa oleks sinna jõudnud. Viimased mängud Inglismaa eest pidas Campbell 2008. aasta EM-valikturniiril, mis lõppes Inglismaale edutult, kolmanda kohaga alagrupis Horvaatia ja Venemaa jalgpallikoondise järel (Eesti oli 6.). Inglismaa kaotas viimase, otsustava alagrupimängu kodus Horvaatiale, kes oli juba edasipääsu taganud, ja edestas Iisraeli jalgpallikoondist üksnes väravate vahega. Football League Cup (1): 1998–99 Inglismaa meister (2): 2001–02, 2003–04 FA Cup (3): 2001–02, 2002–03, 2004–05 FA Community Shield (1): 2004 FA Cup (1): 2007–08 Sol Campbell on 188 cm pikk. Tal on poeg Jonathan.